[pic] | EUROOPAN YHTEISÖJEN KOMISSIO |

Bryssel 5.3.2009

KOM(2009) 107 lopullinen

Ehdotus:

NEUVOSTON PÄÄTÖS

yhteisön kannasta Välimeren yleisessä kalastuskomissiossa (GFCM)

(komission esittämä)

PERUSTELUT

EY:n perustamissopimuksen 300 artiklan 2 kohdan toisen alakohdan mukaan tapauksissa, joissa kansainvälisellä sopimuksella perustettujen elinten on tehtävä päätöksiä, joilla on oikeusvaikutuksia, lukuun ottamatta päätöksiä kyseisen sopimuksen institutionaalisten rakenteiden täydentämisestä tai muuttamisesta, yhteisön kannan tällaisiin päätöksiin vahvistaa neuvosto komission ehdotuksesta.

Mainitun velvollisuuden huomioon ottaen Euroopan komissio ehdottaa tätä päätöstä, joka liittyy Välimeren yleiseen kalastuskomissioon (GFCM), samalla tavalla kuin se on tehnyt ehdotuksen yhteisön kannasta ICCAT:ssa (11. marraskuuta 2008 tehty neuvoston päätös yhteisön kannasta kansainvälisessä Atlantin tonnikalojen suojelukomissiossa, asiakirja 14863/08, PECH 278 RESTREINT).

Oheisen ehdotuksen tarkoituksena on vahvistaa liitteenä olevassa luonnoksessa neuvoston päätökseksi esitetty yhteisön kanta GFCM:ssä silloin kun tämän pitää antaa suosituksia, joilla on oikeusvaikutuksia yhteisölle.

Komissiolle EY:n perustamissopimuksesta johtuvan toimivallan mukaisesti alueellisissa kalastuksenhoitojärjestöissä yhteisön etuja edustaa Euroopan komissio. Niinpä Euroopan komissio neuvottelee, käyttää puheenvuoroja ja äänestää yhteisön puolesta. GFCM:n osalta toimivalta kattaa erityisesti kalastuksenhoitoon, sääntöjen noudattamiseen ja talousarvioon liittyvät kysymykset. Komissio myös varmistaa yhteisön aktiivisen osallistumisen sopimuspuolten kokouksiin.

Myös jäsenvaltiot ovat GFCM:n sopimuspuolia. Jotkin kysymykset voivat kuulua jaetun toimivallan ja toiset jäsenvaltioiden toimivallan alaisuuteen. Kokemukset ovat kuitenkin osoittaneet, että on erittäin suositeltavaa ja yhteisön edun mukaista pyrkiä mahdollisimman pitkälti yhteiseen kantaan.

Euroopan komissio ja jäsenvaltiot toimittavat GFCM:n pyynnöstä käytettävissä olevat tilastotiedot ja tieteelliset ja muut tiedot, joita saatetaan tarvita, sekä varmistavat, että tutkijat osallistuvat tieteellisiin kokouksiin.

Neuvosto vahvistaa 300 artiklan 2 kohdan toisen alakohdan mukaisesti yhteisön kannan GFCM:n vuosikokouksiin, joissa kyseisen järjestön on tehtävä päätöksiä, joilla on oikeusvaikutuksia.

Yhteisön kannat perustuvat alueellisten kalastuksenhoitojärjestöjen tieteellisen komitean toimittamiin viimeisimpiin tilastollisiin, biologisiin ja muihin tieteellisiin tietoihin, mukaan luettuina asianomaisten kalalajipopulaatioiden biologiaa ja liikkuvuutta, kalakantojen tilaa ja kalastuksen vaikutusta näihin kalakantoihin koskevat tiedot ja lausunnot sekä kalakantojen säilyttämis- ja hoitotoimenpiteet.

Edellä esitetyn perusteella komissio ehdottaa, että neuvosto hyväksyy Euroopan yhteisön puolesta liitteenä olevan valtuutuksen, joka liittyy GFCM:n vuosikokouksiin, joissa tehdään päätöksiä, joilla on oikeusvaikutuksia, lukuun ottamatta päätöksiä GFCM:n perustamissopimuksen institutionaalisten rakenteiden täydentämisestä tai muuttamisesta.

Ehdotus:

NEUVOSTON PÄÄTÖS

yhteisön kannasta Välimeren yleisessä kalastuskomissiossa (GFCM)

EUROOPAN UNIONIN NEUVOSTO, JOKA

ottaa huomioon Euroopan yhteisön perustamissopimuksen ja erityisesti sen 37 artiklan yhdessä sen 300 artiklan 2 kohdan toisen alakohdan kanssa,

ottaa huomioon komission ehdotuksen,

sekä katsoo seuraavaa:

(1) Perustamissopimuksen 33 artiklassa yhdessä sen 32 artiklan kanssa säädetään, että yksi yhteisen kalastuspolitiikan tavoitteista on varmistaa tarvikkeiden saatavuus. Elollisten vesiluonnonvarojen säilyttämisestä ja kestävästä hyödyntämisestä yhteisessä kalastuspolitiikassa 20 päivänä joulukuuta 2002 annetussa neuvoston asetuksessa (EY) N:o 2371/2002 säädetään, että yhteisö noudattaa ennalta varautumisen periaatetta toteuttamalla toimenpiteitä, jotka on tarkoitettu suojelemaan ja säilyttämään elollisia vesiluonnonvaroja, mahdollistamaan niiden kestävä hyödyntäminen ja saattamaan kalastustoimien vaikutukset meriekosysteemeihin mahdollisimman vähäisiksi. Lisäksi siinä säädetään, että yhteisön tavoitteena on ottaa kalastuksenhoidossa asteittain käyttöön ekosysteemiin perustuva lähestymistapa ja edistää taloudellisesti kannattavalla ja kilpailukykyisellä kalastus- ja vesiviljelyalalla harjoitettavaa tehokasta kalastustoimintaa tarjoamalla kohtuullinen elintaso niille, jotka ovat riippuvaisia kalastustoiminnasta, ja ottamalla huomioon kuluttajien edut.

(2) Euroopan yhteisö, Bulgaria, Espanja, Italia, Kreikka, Kypros, Malta, Ranska, Romania ja Slovenia ovat Välimeren yleisen kalastuskomission (GFCM) sopimuspuolia. GFCM voi tieteellisen näytön perusteella antaa sitovia suosituksia, joiden tarkoituksena on säilyttää elollisten vesiluonnonvarojen kantojen populaatiot Välimerellä ja Mustallamerellä sellaisella tasolla, joka mahdollistaa kestävän enimmäistuoton elintarvike- ja muissa tarkoituksissa.

(3) EY:n perustamissopimuksen 300 artiklan 2 kohdan toisen alakohdan mukaan yhteisön kanta alueellisilla kalastussopimuksilla perustetuissa elimissä, joiden on tehtävä päätöksiä, joilla on oikeusvaikutuksia mutta joilla ei muuteta asianomaisten sopimusten institutionaalisia rakenteita, on vahvistettava komission ehdotuksesta neuvoston määräenemmistöpäätöksellä,

ON PÄÄTTÄNYT SEURAAVAA:

1 artikla

Yhteisön puolesta noudatettava kanta Välimeren yleisessä kalastuskomissiossa (GFCM) silloin kun GFCM:n on tehtävä päätöksiä, joilla on oikeusvaikutuksia, esitetään tämän päätöksen liitteessä.

2 artikla

Neuvosto arvioi ja tarvittaessa tarkistaa tätä päätöstä komission ehdotuksesta viimeistään Välimeren yleisen kalastuskomission vuosikokouksessa vuonna 2014.

Tehty Brysselissä

Neuvoston puolesta

Puheenjohtaja

LIITE

Yhteisön kanta GFCM:ssä

1. PERIAATTEET

Euroopan yhteisö toimii GFCM:n puitteissa seuraavalla tavalla:

a) se toimii niiden tavoitteiden mukaisesti, joihin yhteisö pyrkii yhteisen kalastuspolitiikan puitteissa erityisesti noudattaen ennalta varautuvaa lähestymistapaa toteuttamalla toimenpiteitä, joilla varmistetaan elollisten vesiluonnonvarojen kestävä hyödyntäminen GFCM:n sopimusalueella, otetaan ekosysteemiperustainen lähestymistapa asteittain käyttöön kalastuksenhoidossa ja minimoidaan kalastustoimien vaikutukset meriekosysteemeihin, sekä edistäen taloudellisesti kannattavaa ja kilpailukykyistä yhteisön kalastusalaa varmistamalla kohtuullinen elintaso niille, jotka ovat riippuvaisia kalastustoiminnasta, ja ottamalla kuluttajien edut huomioon;

b) se varmistaa, että GFCM:n suositukset ovat GFCM:n yleissopimuksen tavoitteiden mukaiset;

c) se varmistaa, että GFCM:n suositukset ovat kansainvälisen oikeuden mukaiset ja että ne noudattavat erityisesti YK:n merioikeusyleissopimuksen, hajallaan olevien kalakantojen ja laajasti vaeltavien kalakantojen säilyttämistä ja hoitoa koskevan YK:n sopimuksen sekä aavan meren kalastusalusten kansainvälisten suojelu- ja hoitotoimenpiteiden noudattamisen edistämisestä tehdyn sopimuksen määräyksiä;

d) se edistää johdonmukaisuutta muiden alueellisten kalastuksenhoitojärjestöjen toteuttamien toimenpiteiden kanssa;

e) se pyrkii synergiaan kahdenvälisissä kalastussuhteissaan kolmansien maiden kanssa toteuttamansa politiikan kanssa, sekä johdonmukaisuuteen ulkosuhdepolitiikkansa kanssa;

f) se varmistaa, että yhteisön kansainvälisiä sitoumuksia noudatetaan.

2. Suuntaviivat

Euroopan komissio pyrkii tapauksen mukaan antamaan tukensa seuraaville GFCM:n toteuttamille toimille:

a) kalavarojen säilyttämis- ja hoitotoimenpiteet, jotka perustuvat parhaisiin saatavilla oleviin tieteellisiin lausuntoihin. Liikakalastetuille kannoille harkitaan tarvittaessa erityistoimenpiteitä kalastustoiminnan lisääntymisen estämiseksi;

b) pitkän aikavälin hoitosuunnitelmat kalavarojen elvyttämiseksi tai hyödyntämiseksi kestävällä tavalla sen varmistamiseksi, että kalastustoiminta saadaan asteittain asettumaan kestäviin rajoihin; odottamattomien tilanteiden korjaamiseksi voidaan kuitenkin toteuttaa kiireellisiä toimenpiteitä;

c) toimenpiteet, joilla varmistetaan, että pyyntiponnistus on oikeassa suhteessa kalastusmahdollisuuksiin. Liikakalastettuja kantoja hyödyntävien kalastusten osalta on puututtava laivastojen liikakapasiteettiongelmaan ja samalla pyrittävä siihen, että kolmannet maat toteuttavat yhteisön pyrkimyksiä vastaavia pyrkimyksiä;

d) parhaisiin saatavilla oleviin tieteellisiin lausuntoihin perustuvat tekniset toimenpiteet, kuten vähimmäiskoko, silmien ja koukkujen koko, pyydysten koko ja varustelu, alueellisesti ja ajallisesti määritellyt kalastuskiellot sekä suojellut merialueet;

e) seuranta-, valvonta- ja tarkkailutoimenpiteet kalastustoiminnan, laivaston kapasiteetin ja satamavaltion toteuttamien toimenpiteiden täytäntöönpanon moitteettoman valvonnan varmistamiseksi, GFCM:n sääntöjen noudattamisen parantamiseksi ja yhdenmukaistamiseksi LIS-kalastusta koskevan yhteisön lainsäädännön kanssa;

f) tehokkaat kaupalliset toimenpiteet, joilla pyritään varmistamaan GFCM-kantojen säilyttäminen;

g) GFCM:n institutionaalisten rakenteiden modernisointi.